Теофанис Гекас

Теофанис Гекас (, 1980 оны тавдугаар сарын 23-нд Лариса хотод төрсөн) — Грекийн хөлбөмбөгчин бөгөөд Туркы Коньяспор болон Грекийн шигшээн довтлогч юм. 

Тэрээр Грекийн лигийг 2004–05 оны улиралд 17 гоолоор, Бундеслигийг 2006–07 оны улиралд 20 гоолоор тус тус тэргүүлж Мэргэн буучаар шалгарч байсан тоглогч юм. Мөн Грекийн шигшээ багийн бүрэлдэхүүнд 2010 оны ДАШТ-ий УЕФА бүсийн сонгон шалгаруулалтанд 10 гоол оруулсан амжилтаар Мэргэн буучаар шалгарч байлаа. 
 Замнал 
Гекас Грекийн хөлбөмбөгийн лигийн хоёрдугаар дивизийн «АЕЛ 1964» багаас мэргэжлийн гараагаа эхлүүлжээ. 2001 оны зун мөн дивизийнхээ Калитиа багт элсэж, анхны улиралаа багийхныхаа хамтаар тэргүүн дивизэд дэвшсэн ба хоёрдугаар дивизэд энэ туршид 87 тоглолтонд оролцож, 30 гоол оруулсан байна. 

Калитиа багаа дээд дивизэд тоглох хугацаанд 73 тоглолтонд оролцож 32 гоол оруулсан Гекасыг шилдэг баг Панатинаикос 2005 оны өвөл эгнээндээ элсүүлсэн байна. Шинэ багтаа богино хугацаанд идээшин дасаж, Грекийн лигийн мэргэн буучийн жагсаалтыг 2005 онд 17 гоолтойгоор тэргүүлсэн юм. 2005 оны гуравдугаар сард Гекасыг шигшээ багт дуудаж Албанийн шигшээ багийн эсрэг Дэлхийн аваргын тэмцээний сонгон шалгаруулалтанд тоглуулж, баг нь тус тоглолтонд 2-0 харьцаагаар хожиж байв.

Панатинаикосийн бүрэлдэхүүн дэх замналаа Гекас 41 тоглолтонд оролцож 23 гоол оруулсан болон 2005-06 оны УЕФА Аваргуудын Лигийн тоглолтонд оролцож, Европын томоохон тэмцээний анхны тоглолтоо хийсэн гэх амжилттайгаар өндөрлүүлсэн юм. 

Германы Хоёрдугаар Бундеслигийн Бохум баг руу 2006 оны хавар 1.5 сая еврогийн үнэ бүхий гэрээг байгуулахаар зээллэгээр одсон Гекасын эзгүйд Панатинаикос баг нь Димитрис Сальпигидисийг худалдаж авсан байв. Энэ үед Бохумын зүгээс Гекасын гэрээний үнийн саналыг 300,000 евро болгохоор хөөцөлдсөөр 700,000 болгож, Гекас нэг ёсондоо хэцүүхэн асуудалтай багахан хугацаанд тулгарч 2006–07 оны улирлыг Германд өнгөрүүлсэн юм. 
Бохумд Гекас 20 гоол оруулсан ч баг нь улирсан тул 2007 оны дөрөвдүгээр сард дээд лигт Байер Леверкузен багийн бүрэлдэхүүнд хүчин зүтгэхээр 2 сая еврогийн гэрээ байгуулан ирж байв. Байерийн бүрэлдэхүүн дэх анхны тоглолтондоо Гекас 7 гоол оруулж 15-1 харьцаагаар өрсөлдөгчөө буулган авч байсан гэдэг. Гекас 2007-08 оны улиралд Бундеслигийн мэргэн бууч болж, 2008 оны гуравдугаар сард УЕФА-гийн цомын дөрөвний нэг шигшээд Хамбург багийг хоёр тоглолтын нийлбэр 3-3 харьцаагаар хожиход 2 гоол оруулж байлаа.

2009 оны хоёрдугаар сарын 2-нд Английн Портсмут багт зээллэгээр очиж 2008–09 оны улирлыг шувтартал Прмеьер лигт ганцхан гараанд гарав. 

Түүнчлэн 2009 оны арванхоёрдугаар сарын 17-нд Херта багтай хагас жилийн гэрээг байгуулан зээллэгээр тоглосон билээ.

2010 оны тавдугаар сарын 19-нд Германы Айнтрахт Франкфурт багт 2 жилийн гэрээгээр ирсэн тэрээр 2010-11 оны улиралд 17 тоглолтонд 14 гоол оруулсан амжилттайгаар Бундеслигийн мэргэн буучийн жагсаалтыг тэргүүлж буй билээ.

2013 оны есдүгээр сарын 5-нд туркийн Коньяспор багт элссэн.
 Шагналууд 
 Хувийн 
 Грекийн хөлбөмбөгийн Супер лигийн Мэргэн бууч: 2004–05
 Бундеслигийн Мэргэн бууч: 2006–07
 2010 оны ДАШТ-ий УЕФА бүсийн сонгон шалгаруулалтын Мэргэн бууч

 Хувийн амьдрал 
Гекасыг 2008 оны Европын АШТ-д оролцсоны дараахан нь эхнэр Вассо нь Николас, Микаэла-Ламприни нарын ихэр хүүхдүүдийг нь төрүүлж өгсөн юм.

 Эшлэл 

 Холбоос 
 Германы спортын Kicker сэтгүүлд түүний тухай 
 fussballdaten.de вэбсайт дахь үзүүлэлтүүд 
 Портсмут багийн вэбсайт дахь профайл 

Ангилал:Грекийн шигшээ багийн хөлбөмбөгчин
Ангилал:2008 оны хөлбөмбөгийн ЕАШТ-д оролцогч
Ангилал:2010 оны хөлбөмбөгийн ДАШТ-д оролцогч
Ангилал:Германы Бундеслигийн тоглогч
Ангилал:Байер 04 багийн тоглогч
Ангилал:Бохум багийн тоглогч
Ангилал:Портсмут багийн тоглогч
Ангилал:Херта багийн тоглогч
Ангилал:Леванте багийн тоглогч
Ангилал:Коньяспор багийн тоглогч
Ангилал:Айнтрахт Франкфурт багийн тоглогч
Ангилал:Премьер лигийн тоглогч
Ангилал:2012 оны хөлбөмбөгийн ЕАШТ-д оролцогч
Ангилал:Грекчүүд
Ангилал:1980 онд төрсөн